Didaktika z osnovami IKT

Vprašanja učencev pri pouku

**INTERVJU Z UČITELJICO MATEMATIKE**

1. Kako bi na splošno komentirali pogostost postavljanja vprašanj učencev pri pouku? Je danes s tem kaj drugače kot je bilo, ko ste začeli poučevati? V čem vidite razloge za odstopanje (če se to pojavlja)?

Zdi se mi, da otroci čedalje manj sprašujejo - kar se tiče konkretnih, vsebinskih vprašanj. Kot, da jim je šola čedalje manj zanimiva. Ko sem začela učiti sem začutila večji interes, učence je več stvari zanimalo. Zakaj? Ne vem, mogoče je to posledica poplave informacij, ki jih lahko dobijo na vsakem koraku, torej ta inflacija informacij.

1. Teorija pravi, da je pogostost spraševanja pri učencih nižjih razredov večja. Lahko ocenite in primerjate pogostost postavljanja vprašanj učencev iz 6. in učencev iz 8. razreda glede na teorijo?

Mislim, da je to zelo odvisno od posameznega razreda in generacije. No, procentualno je mogoče res, da mlajši sprašujejo več, težko pa bi to z gotovostjo potrdila. Letošnji 6. razred, ki ga učim je tak, da zelo sprašujejo in sem prav prijetno presenečena, da postavljajo vsebinska vprašanja in ne le organizacijska. Začutila sem, da jih zanima. Sem pa seveda imela že 6. razrede, ki niso veliko spraševali. Težko bi rekla, da je kakšno veliko odstopanje, jaz ga ne čutim. Če so učenci dovolj zreli že v 8. razredu pa postavljajo več vprašanj. Torej, če se zavedajo pomembnosti znanja in jih stvari zanimajo. Dodala bi še, da je v 6. razredu pri matematiki veliko ponavljanja znanega, snovi, ki se je učenci učijo že prej, ki jim je že znana in se jo dopolnjuje. Mogoče zato ne čutim toliko spraševanja z njihove strani.

1. Je mogoče razloge redkejše postavljanje vprašanj s strani učencev najti v zbadanju drugih sošolcev, ko učenec postavi vprašanje? Opazite zbadanja sošolcev ali celo žaljive komentarje, ko kakšen učenec postavi vprašanje? Če da, v katerih razredih jih je več?

Seveda, to je tudi eden od razlogov, da ne sprašujejo. Učitelj bi moral to ustaviti, a vedno se tega ne da. Njihovih medsebojnih odnosov se ne da reševati na kratek rok. Predvsem učno šibkejši otroci ne sprašujejo iz razlogov, da se jim ne bi smejali. Pred menoj direktno žaljenja ni oziroma ga je zelo malo. Ko pa nas učiteljev ni zraven, pa so v nekaterih razredih zbadljivke zelo pogoste (to učitelji izvemo predvsem preko njihovega razrednika). Težko je reči v katerih razredih so zbadljivke pogostejše, saj je o zelo odvisno od posameznega razreda in že prej omenjenih njihovih medsebojnih odnosov. Mislim pa, da je v 6. in 7. razredu tega vseeno več. V 8. in 9. razredu učenci postanejo pubertetniki. Takrat se odzovejo na drugačen način in ponekod začno veliko bolj držati skupaj kot razred. Oblikuje se nekakšen »tabor učencev« in »tabor učiteljev«.

1. Kako se razlikuje pogostost postavljanja vprašanj med deklicami in dečki? Zakaj menite, da je tako?

Trenutno, ne morem reči, da je kakšna razlika. Mislim, da spol nima vpliva, vsaj ne na vsebinska vprašanja. Lahko pa bi rekla, da deklice postavljajo več organizacijskih vprašanj, predvsem zaradi oblikovanja zapiskov oziroma vizualnih zadev. Zgodi se tudi, da pred testom bolj sprašujejo deklice. Verjetno, ker so nekatere bolj vestne od dečkov. Pred testom jim dam paket nalog in ponudim možnost razreševanja problemov, težav pri reševanju, nerazumevanju. Takrat deklice bolj sprašujejo, fantje pa probleme razrešujejo sami oziroma kakšne pustijo nerešene.

1. Se Vam zdi, da je pogostost postavljanja vprašanj v živahnejšem razredu večja? Kaj pa sama klima (razumevanje, spoštovanje) v razredu? Kako ta vpliva na zastavljanje vprašanj (vzpodbudno, nevzpodbudno)?

Menim, da ne. Vsebinskih vprašanj gotovo ni več, ne čutim neke korelacije, da bi bila pogostejša. Če se razred dobro razume med seboj in drži skupaj, so med njimi spoštljivi odnosi, torej vlada dobra klima, pa to definitivno vzpodbudno vpliva na pogostost spraševanja. Tu se lahko navežem tudi na prejšnje vprašanje glede zbadanja sošolcev – tam kjer je zbadanja več, je vprašanj manj. Vsekakor pa ima tudi učitelj vpliv na razredno klimo in je primoran razred opazovati in se ukvarjati tudi s samo vzgojo otrok.

1. Kakšna vprašanja so med učenci najpogostejša (vprašanja po razlagi snovi, fiktivna, interesna, organizacijska)? Zakaj je temu tako?

Mislim, da fiktivnih vprašanj nisem precej deležna. Včasih je bilo interesnih vprašanj več, kot že omenjeno, sem dobila občutek, da je učence včasih več stvari zanimalo. Danes se sicer tudi pojavljajo, a prevladujejo predvsem organizacijska in vprašanja po dodatni razlagi. Zakaj so ta pogostejša? Organizacijska so pogosta, ker se tičejo njih samih, torej, do kdaj je potrebno določene naloge narediti in jih oddati, ali kaj podobnega. Pred testom je vprašanj po razlagi seveda več, so pa pogosta tudi med tistimi učenci, ki želijo stvari bolje razumeti, jim je razumevanje pomembno. Želela bi si, da je več vsebinskih vprašanj ob domači nalogi, saj na ta način lahko sproti razčiščuješ nejasnosti, ne le pred ocenjevanjem. Čuti se povezanost vprašanj z ocenjevanjem. Manjka interes, vse je vezano na ocene.

1. Ali učenci kdaj sprašujejo koga od svoji vrstnikov, ali so vprašanja namenjena le Vam?

Vprašanja so vedno namenjena meni, vsaj javna. Se pa zgodi (sicer bolj redko), da želi na kakšno meni postavljeno vprašanje odgovoriti tudi kakšen sošolec. Vprašanja med sošolci se definitivno pojavljajo, pri reševanju kakšnih problemov, nalog, a so bolj tiha oziroma niso postavljena glasno med poukom. Ta se mi zdijo zelo pomembna z vidika medsebojne učne pomoči.

1. Se vam je že zgodilo, da ste z učenci padli v kakšno debato v povezavi s snovjo in tako reševali morebitne nejasnosti? Kako se je razpletlo?

Debat v razredu je premalo. Večkrat pa se to zgodi ob kakšni napačni rešitvi v učbeniku ali delovnem zvezku, pojavi pa se tudi pri problemskih nalogah. Želim, da takrat čim več odgovarjajo oni, saj ni vedno nujno, da so učitelji tisti, ki pojasnjujejo. Ne želim takoj podati pravega odgovora. Pustim jih, da razmislijo. Včasih moram koga, ki takoj pozna odgovor ustaviti, da tega ne stori prehitro. Ne želim, da jim odgovor ponujen na pladnju, ampak da se s problemom ukvarjajo tudi ostali. Seveda pa na koncu potrdim pravo rešitev, da učenci zagotovo vedo, kaj je pravilno. Tak način je super in je potrebno ustvarjati čim več takih situacij. Čisto načrtno in zavestno. Jaz verjetno to naredim premalokrat.

1. Kakšne načine uporabljate, da spodbudite učence k spraševanju oziroma postavljanju vprašanj? Zakaj prav take? Se jih pogosto poslužujete? (Učiteljici sem razložila 7 strategij po Valenčič Zuljan, da bi se našla pri uporabi kakšne izmed omenjenih).

Prav načrtno se nikoli nisem ukvarjala s spodbujanjem učencev k spraševanju, pa verjetno to ne bi bilo slabo. Ne morem reči kakšne načine oziroma zakaj jih uporabljam, spodbujanje poteka čisto spontano. Po strategijah, katere si omenila, bi lahko rekla, da mi je najbližja metoda diskusije. Ta večkrat pride v poštev ob obravnavi nove snovi.